
A 3D nyomtatási technológiák alkalmazása és kockázatai a fegyvergyártásban

     A 3D nyomtatás dinamikusan fejlődő technológiájában rejlő széleskörű lehetőségek
kiaknázása napjainkban alapvető célként szerepel számos meghatározó geopolitikai szereplő
ipari stratégiájában. Az additív gyártásfolyamatok diszruptív hatásai azonban napjainkra
begyűrűződni látszanak a biztonsági tanulmányok vizsgálati területére is, a házilagosan
legyártott lőfegyverek egy új generációjának megjelenésén keresztül.
     Tudományos diákköri dolgozatom célkitűzése a 3D nyomtatás technológiájának fejlődése és
elterjedése által létrejött fegyvergyártási lehetőségek és kockázatok elemzése. Célom egyaránt
bemutatni az additív gyártási eljárások védelmi alkalmazásában rejlő lehetőségeket, valamint
azok rosszindulatú felhasználása útján létrejövő biztonsági kockázatokat.
     Az előbb említett vizsgálata során a rendelkezésemre álló szakirodalom és a 3D nyomtatás
külföldi hadiipari alkalmazásának példáiból dolgoztam, kiválasztva a legalkalmasabb
eljárásokat és összevetve azok integrálásának lehetőségeit a hazai védelmi szektor
kontextusában; utóbb említett esetében pedig a 3D nyomtatott lőfegyverekkel kapcsolatosan
külföldön folytatott nyomozások és letartóztatások eredményei, valamint a mianmari
polgárháború napjainkig összegyűjtött tapasztalatai alapján készítettem esettanulmányokat,
melyek segítségével a technológia támogatásával létrehozott lőfegyverek biztonsági kockázati
mértékét, valamint azok korlátozásának lehetőségét vizsgáltam.
     Kutatásom aktualitására a 3D nyomtatás technológiájának egyre széleskörűbb védelmi ipari
alkalmazása, valamint annak az Európai Unió, és Észak-amerikai országok területén elkövetett
bűncselekmények során egyre gyakoribb feltűnése ad bizonyítékot.
     Dolgozatom során arra a megállapításra jutottam, hogy a 3D nyomtatás segítségével gyártott
lőfegyverek reális biztonsági kockázatot jelentenek, azok mérséklésére pedig napjainkban nincs
hatékonyan kivitelezhető megoldás.



